Document ID: 31993R1947

31993R1947
L 181/13
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EИО) № 1947/93 НА СЪВЕТА
от 30 юни 1993 година
за изменение на Регламент (EИО) № 1365/75 относно създаването на Европейска фондация за подобряване на условията на живот и труд
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално член 235 от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Сметната палата (3),
като има предвид, че Договорът от 22 юли 1975 г. за изменение на определени финансови разпоредби на Договорите за създаване на Европейските общности и на Договора за създаване на единен Съвет и единна Комисия на Европейските общности, измени процедурата за освобождаване на Комисията по отношение на изпълнението на бюджета; като има предвид, че следователно е подходящо да се актуализира процедурата за освобождаване на Административния съвет на Европейската фондация за подобряване на условията на живот и труд, създадена с Регламент (ЕИО) № 1365/75 (4), чрез позоваване на така изменените процедури, установени в член 206б от Договора за ЕИО;
като има предвид, че Договорът от 22 юли 1975 г. замести Контролната комисия със Сметна палата във всички текстове, които се отнасят до Контролната комисия;
като има предвид, че Актовете за присъединяване на Гърция, Испания и Португалия промениха състава на Административния съвет на Фондацията;
като има предвид, че е желателно да се предвиди разпращането на общия годишен доклад на Фондацията до всички заинтересовани органи на Общността;
като има предвид, че Регламент (ЕИО) № 1365/75 следователно трябва да бъде изменен;
като има предвид, че Договорът за ЕИО не предвижда правомощия, различни от онези, които се съдържат в член 235 за приемането на настоящия регламент,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 1365/75 се изменя, както следва:
1.
Член 6, параграф 1 се заменя със следното:
„1. Административният съвет се състои от тридесет и девет членове, от които:
а)
дванадесет членове представляват правителствата на държавите-членки;
б)
дванадесет членове представляват организациите на работодателите;
в)
дванадесет членове представляват организациите на работниците или служителите;
г)
трима членове представляват Комисията.“;
2.
Член 13 се заменя със следното:
„Член 13
Директорът изготвя, а Административният съвет приема, не по-късно от 31 март, общия годишен доклад за дейността, финансовото състояние и бъдещите насоки на Фондацията и го изпраща на Европейския парламент, на Съвета, на Комисията, на Икономическия и социален комитет и на Сметната палата.“;
3.
Член 15, параграфи 1 и 2 се заместват със следното:
„1. Всяка година най-късно до 31 март Административният съвет изпраща на Комисията разчет за приходите и разходите. Разчетът, който включва щатно разписание, се препраща от Комисията на Европейския парламент и на Съвета с предварителния проектобюджет на Европейските общности.
2. Бюджетният орган определя кредитите, които могат да се предоставят като субсидия за Фондацията.
Към тези кредити се прилага действащата процедура за прехвърляне на кредити от една глава в друга.
Бюджетният орган съставя щатното разписание на Фондацията.“;
4.
Член 16 се замества със следното:
„Член 16
1. Приложимите за Фондацията финансови разпоредби се приемат съгласно член 209 от Договора.
Финансовият контрольор на Комисията е отговорен за проверката на изпълнението и изплащането на всички разходи и за вписването и събирането на всички приходи на Фондацията.
2. Не по-късно от 31 март Административният съвет изпраща на Европейския парламент, на Съвета, на Комисията и на Сметната палата отчета за приходните и разходните сметки, анализа на финансовото управление и счетоводния баланс на Фондацията за предходната финансова година.
Сметната палата ги проверява съгласно разпоредбите на член 206а от Договора.
3. Най-късно до 30 ноември Сметната палата предава на властите, които отговарят за освобождаването от отговорност и на Комисията годишния си доклад, придружен от отговорите на Фондацията на забележките ѝ, и осигурява публикуването им в Официален вестник на Европейските общности.
По препоръка на Съвета, който решава с квалифицирано мнозинство, преди 30 април на следващата година Европейският парламент освобождава от отговорност Административния съвет на Фондацията в съответствие с процедурата, предвидена в член 206б от Договора.“;
5.
Член 17 се замества със следното:
„Член 17
Разпоредбите за състава на Фондацията се приемат от Съвета по предложение на Комисията и след консултации с Европейския парламент.“.
Член 2
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 30 юни 1993 година.

Labels: 2
4
9
12
15